laion/Wikipedia-Exotic huggingface dataset:
תומאס מיין ריד

תומאס מיין ריד (באנגלית: Thomas Mayne Reid‏; 22 באוקטובר 1818- 4 באפריל 1883) היה סופר אנגלי-אירי, מחבר רומני הרפתקאות וספרי ילדים ונוער. תומאס מיין ריד נולד באירלנד ב-22 באוקטובר 1818 להורים ממוצא סקוטי, אביו היה כומר פרסביטריאני. התחיל ללמוד בבלפסט לימודי הסמכה לכומר, אך הפסיק. בשנת 1840 היגר לניו אורלינס, החל לעסוק בה במסחר תבואות, אך פוטר כי לא הסכים להלקאת עבדים שחורים. בשנת 1842 עבר לפנסילבניה, והחל בקריירה עיתונאית. סיקר את מלחמת מקסיקו בין השנים 1846–1848. התנדב לצבא המתנדבים בניו יורק, והמשיך לסקר מהקרבות. עם פציעתו ב-1848 במלחמה, חזר לניו יורק, ומשם לאירופה והתחיל את הקריירה הספרותית שלו בכפר הולדתו. ב-1850 פרסם את הרומן "חצים חופשיים", המתאר את מלחמת מקסיקו. לאחר מכן חיבר מיין ריד 22 סיפורי הרפתקאות לילדים ולנוער, שהפכו את תיאודור רוזוולט למעריצו, תחת השם הבדוי "קפיטן מיין ריד" (אף על פי שבהיסטוריה הצבאית שלו לא הגיע לדרגה מעל ללוטננט), וכן 28 רומנים למבוגרים. בשנת 1853 נשא לאישה את אליזבת, בתו של המוציא לאור של ספריו, וו. הייד. ספריו הכניסו לו כסף רב, אך הוא עצמו חי ללא כסף רב. הוא ניסה להקים באירלנד חוות ענק כמו שרווחו באמריקה. זה לא צלח, ובשנת 1866 פשט רגל וברח מנושיו לניו יורק. בשנת 1870 הורע מצבו הרפואי והוא אושפז מספר פעמים. אשתו אליזבת, שלא התרגלה לחיים באמריקה, חזרה לאירלנד והוא נשאר לבד, נכה ונאלץ להיעזר בקביים באופן קבוע. הוא מת בלונדון אליה חזר בשנת 1883. אחד מספרי הילדים והנוער המוכרים ביותר שלו הוא רומן ההרפתקאות "פרש בלי ראש (אנ')", המספר על זוג אוהבים החיים בערבות טקסס. כ-30 מספריו הופיעו בעברית, ו-4 מהם ביידיש. הראשון שתורגם, "אי בורניא", הופיע בעברית לראשונה ב-1898, מתורגום ומעובד בידי אז"ר. בשנת 1921 הופיעו שניים מספריו ביידיש: "וואלד-קינדער", מתורגם בידי ג-שטיין, ו-"אין דער מלוכה פון פייער" (תרגום של The Land of Fire). חלק מספריו הופיעו יותר מפעם אחת בעברית, וזכו לתרגומים שונים. על השפעת הסופר על הנוער הציוני כותב ישראל בלקינד בזיכרונותיו: "על כל בני הנעורים חביבים מאד הספרים של שני סופרים אמריקאים, מיין-ריד ופנימור קופר, שכתבו על חיי החלוצים באמריקה בעת אשר הייתה כמעט שוממה ויושביה מעטים. השפעת הספרים האלה על הצעירים הייתה כל כך גדולה, עד כי זוכר אנכי כי תלמיד הגימנסיה אשר בה למדתי ברח לאמריקה (מובן כי השיבו אותו מהעיר הקרובה!), ומקרים כאלה קרו גם בערים אחרות. השפעת הסופרים הללו הייתה נכרת גם על העסקנים הצבוריים אשר חלמו אודות ישוב היהודים באמריקה". ספינת העבדים (ספר ילדים) מדיה וקבצים בנושא תומאס מיין ריד בוויקישיתוף תומאס מיין ריד, ברשת החברתית Goodreads תומאס מיין ריד, במסד הנתונים הקולנועיים IMDb (באנגלית) הספרים של תומאס מיין ריד, באתר "סימניה" כתבי תומאס מיין ריד בפרויקט בן-יהודה דביר צור, "פרש בלי ראש": הרפתקה במדבר, באתר הארץ, 8 בנובמבר 2012 כתבי תומאס מיין ריד בפרויקט גוטנברג (באנגלית) תומס מין ריד (1818-1883), דף שער בספרייה הלאומית ערך זה הוא קצרמר בנושא סופרים. אתם מוזמנים לתרום לוויקיפדיה ולהרחיב אותו.
ניקולאי סלטיקוב

ניקולאי איבנוביץ' סָלְטִיקוֹב (ברוסית: Николай Иванович Салтыков;‏ 31 באוקטובר 1736 – 30 במאי 1816) היה גנרל-פלדמרשל, שר החוץ וראש הממשלה של האימפריה הרוסית. ניקולאי סלטיקוב נולד במשפחה אצילית רוסית. מצד אביו הוא היה קרוב משפחתה של אנה, קיסרית רוסיה, ואמו הייתה ממשפחת טולסטוי ידועה. בשנת 1748 החל לשרת בצבא. באותה שנה השתתף במערכה של הצבא הרוסית בגרמניה ביחידה שהייתה בפיקוד אביו. בתור קצין השתתף במלחמת שבע השנים. בשנת 1761 היה ביחידה תחת פיקודו של פיוטר רומיאנצב. בשנת 1763 התמנה למפקדה של יחידה מיוחדת שנשלחה לפולין כדי לעזור לתומכי רוסיה בממלכה. עד לשנת 1768 היו נכנסות יחידות בפיקודו מפעם לפעם לשטח האיחוד הפולני-ליטאי במטרה לתמוך במדיניות הרוסית באזור. בשנת 1769 השתתף בקרבות נגד האימפריה העות'מאנית, אך לאור בעיות בריאות עזב את החזית ונסע לאירופה. עם חזרתו לרוסיה קיבל תפקיד חשוב בחצר, והיה מקורב לנסיך פאבל – הקיסר העתידי. בשנת 1776 השתתף בנסיעת הנסיך לברלין והשתתף בחתונתו. גם בהמשך הוא היה בין המלווים של הזוג הצעיר באירופה. בשנת 1782 קיבל את עיטור אנדריי הקדוש. בשנת 1783 מינתה אותו יקטרינה הגדולה כמחנך נכדיה, אלכסנדר וקונסטנטין. בשנת 1790 הועלה לתואר רוזן. בתחילת שלטונו של פאבל הראשון קודם לדרגת גנרל-פלדמרשל וראש המחלקה הצבאית בממשל. גם בתקופת שלטונו של אלכסנדר הראשון היה מקורב לקיסר. עם תחילת מלחמת רוסיה–צרפת (1812) מונה לתפקיד ראש הממשלה ויו"ר המועצה המדינית. שימש בתפקיד זה עד סוף חייו. בשנים 1813–1814, כאשר היה הקיסר מחוץ לגבולות המדינה, היה סלטיקוב שליטה בפועל של האימפריה. עם חזרת הקיסר לסנקט פטרבורג קיבל תואר נסיך. מדיה וקבצים בנושא ניקולאי סלטיקוב בוויקישיתוף קורות חיים (ברוסית)
רוטציה של מולקולה

רוטציה של מולקולה היא סיבוב גרעיני האטומים שממנה מורכבת מולקולה כגוף קשיח סביב ציר סיבוב העובר במרכז המסה שלה. במרחב תלת-ממדי תנועה זו מוסיפה שתי דרגות חופש פנימיות, ופונקציית החלוקה שלהם משפיעה על התכונות התרמודינמיות של החומר כמו אנטרופיה וקיבול חום. ערך מורחב – מולקולה דו-אטומית הרוטציה של מולקולה דו-אטומית מתוארת במערכת ייחוס שראשיתה במרכז המסה שלה. המולקולה מבצעת תנועה מעגלית סביב נקודה זו, כאשר ציר הסיבוב ניצב לישר המחבר בין שני גרעיני האטומים. מומנט ההתמד של האלקטרונים שבמולקולה ניתן להזנחה. בנוסף, התנע הזוויתי בסיבוב הגרעינים סביב עצמם זניח ולכן מומנט ההתמד סביב הציר העובר דרך שני הגרעינים גם הוא זניח. כתוצאה מכך, מומנט ההתמד של המולקולה כולה הוא יחסי לציר הניצב לישר המחבר את גרעיני האטומים והעובר דרך מרכז המסה של המולקולה. ציר זה מסומן Ω → {\displaystyle {\vec {\Omega }}} . האנרגיה הקינטית הזוויתית של המולקולה היא: E = 1 2 I ω 2 = L 2 2 I {\displaystyle E={\frac {1}{2}}I\omega ^{2}={\frac {L^{2}}{2I}}} כאשר I {\displaystyle \,I} מומנט ההתמד של זוג הגרעינים סביב הציר Ω → {\displaystyle {\vec {\Omega }}} ו-L גודל התנע הזוויתי שלהם. ריבוע התנע הזוויתי L 2 {\displaystyle \,L^{2}} מתקבל כערך עצמי ממשוואת שרדינגר. מאחר שלפונקציית הגל של המולקולה (הניתנת לכתיבה בעזרת הרמוניות ספריות) יש סימטריה לסיבובים של 360 מעלות, מתקבלים ערכים בדידים לריבוע התנע הזוויתי: L 2 = ℏ 2 l ( l + 1 ) {\displaystyle \,L^{2}=\hbar ^{2}l(l+1)} כאשר ℏ {\displaystyle \hbar } הוא קבוע פלנק המצומצם ו-l מספר שלם. מכאן שרמות האנרגיה ברוטציה של מולקולה דו-אטומית הם: E = ℏ 2 2 I l ( l + 1 ) {\displaystyle E={\frac {\hbar ^{2}}{2I}}l(l+1)} וההפרש בין רמת האנרגיה l לרמה l+1 הוא: Δ E = ℏ 2 I ( l + 1 ) {\displaystyle \Delta E={\frac {\hbar ^{2}}{I}}(l+1)} מולקולה ברמה l יכולה לעלות ברמת אנרגיה על ידי בליעת פוטון באנרגיה זו, וכך ניתן למדוד את רמות האנרגיה באופן ניסויי מתוך ספקטרום הבליעה. הביטויים הללו לאנרגיה הרוטציונית נכונים כל עוד המולקולה מתנהגת כגוף קשיח, אך ברמות אנרגיה גבוהות מתרחקים גרעיני האטומים זה מזה כתוצאה מכוח צנטריפוגלי. האנרגיה הקינטית הזוויתית לרוב קטנה ביחס לאנרגיה הקינטית הקווית הנובעת מתנועה של מרכז המסה של המולקולה במרחב, ולכן בטמפרטורת החדר נמצאות מולקולות רבות ברמה רוטציונית מעוררת. ויברציה של מולקולה Alonso M., Finn E.J., Fundamental University Physics, Volume III, Addison Wesley, 1968
פרוטוקול

פְּרוֹטוֹקוֹל (נקרא בעברית גם פרטיכל וזיכרון דברים) הוא המסמך הנכתב במהלך דיון שבו משתתפים אחדים, ומסכם את שנאמר באותו דיון, ובכך מהווה בסיס להמשך ההתייחסות לדיון. מרכיבי הפרוטוקול: מועד קיום הדיון (תאריך, ולעיתים גם שעה). כותרת הדיון, למשל "ישיבה של ועדת הכספים לדיון בהורדת מיסים". רשימת המשתתפים בדיון. לעיתים נעשית הבחנה בין משתתפים קבועים ובין אורחים שהוזמנו לדיון מסוים. זיהוי רושם הפרוטוקול. רושם הפרוטוקול הוא לעיתים אדם שמקצועו בכך, ואף שהוא נוכח בדיון, הוא אינו משתתף בו. פעמים אחרות רושם הפרוטוקול הוא אחד ממשתתפי הדיון, הרושם את הפרוטוקול בנוסף להשתתפותו. תוכן הדיון. זהו לבו של הפרוטוקול והוא מציג את שנאמר בדיון. לתוכן זה שתי וריאציות עיקריות: רישום של דברי המשתתפים בדיון, בדיוק כפי שנאמרו (כולל התבדחויות, קריאות ביניים ונאצות). צורת רישום זו מאפיינת פרוטוקולים של מליאת הכנסת (המתפרסמים ב"דברי הכנסת") ושל ועדותיה. פרוטוקול מסוג זה נקרא פרוטוקול סטנוגרמי. בפרוטוקול מסוג זה עולה לעיתים הדרישה למחוק מהפרוטוקול, כלומר להתייחס לדברים שנאמרו כאילו לא נאמרו, משום שיש בהם פגיעה קשה בחלק מהשומעים. רישום תמציתי של עיקרי הדברים שנאמרו בדיון, ובפרט ההחלטות שהתקבלו בו. הפרוטוקול מופץ בראש ובראשונה למשתתפי הדיון. לעיתים מופצת תחילה טיוטה שלו, לשם קבלת הערות של משתתפי הדיון, ורק לאחר אישורם מופצת גרסה סופית. לעיתים מובא הפרוטוקול (בחלקו או במלואו) גם לידיעת מי שלא השתתפו בדיון, אך הדיון נוגע לו. המנהג לתעד את מהלך המשפט מוזכר כבר במשנה: ”מַתְנִי' מָצָא אִיגְּרוֹת שׁוּם וְאִיגְּרוֹת מָזוֹן שְׁטָרֵי חֲלִיצָה וּמֵיאוּנִין וּשְׁטָרֵי בֵירוּרִין וְכׇל מַעֲשֵׂה בֵּית דִּין הֲרֵי זֶה יַחְזִיר... גְּמָ' מַאי שְׁטָרֵי בֵירוּרִין הָכָא תַּרְגִּמוּ שְׁטָרֵי טַעֲנָתָא רַבִּי יִרְמְיָה אָמַר זֶה בּוֹרֵר לוֹ אֶחָד וְזֶה בּוֹרֵר לוֹ אֶחָד” (מסכת בבא מציעא דף כ' עמוד א'). במשנה מוזכרים מספר סוגי שטרות שאם נמצאו - צריך להחזירם. אחד מהם הוא "שטר בירורים". בגמרא ישנן שתי שיטות לגבי מהותו של השטר הזה: א. שיטה ראשונה שנהגה בבבל היא שזה שטר "טענתא" שזה אומר (לפי פירוש הרשב"ם) שטר שבו תועד כל מהלך המשפט והטענות של הצדדים, על מנת שאף צד לא יוכל לחזור בו בהמשך. ב. לפי שיטת רבי ירמיה מדובר בשטר שמתעד את בחירת הדיינים של שני הצדדים (כל אחד רשאי לבחור דיין אחד, ואת הדיין השלישי בית הדין בוחר) שגם הוא נועד למנוע את חזרתם מבחירה זאת מרגע שהשטר נחתם. לפי שתי השיטות (אבל בעיקר לפי השיטה הראשונה) ניתן ללמוד שכבר מהמאה הראשונה או השנייה לספירה הייתה הקפדה על תיעוד מהלך המשפט. פרוטוקול או פרטי-כל, באתר האקדמיה ללשון העברית, ‏5 בנובמבר 2013 ע"פ תקנות האקדמיה דוגמה: שמעון כהן, ח"כ אוקוניס בעימות מול ח"כים ערבים, באתר ערוץ 7, 6 באפריל 2009 אגרות שמתעדות הערכת שומא של בית דין על נכסי הלוה שלא שילם בזמן שנדרש את חובו למלווה - וכעת מעריכים את נכסיו על מנת לחלט אותם למלווה כתשלום החוב שטר שמתעד התחייבות של הבעל לזון את בנותיה של אשתו מנישואין קודמין, במעמד נישואיהם
שירות האבטחה הממלכתי של אוקראינה

שירות האבטחה הממלכתי של אוקראינה (אוקראינית: Управління державної охорони України) הוא שירות מיוחד באוקראינה האחראי לאבטחת אישים בכירים כנשיא אוקראינה, יו"ר הפרלמנט, שופטי בית המשפט העליון ובית המשפט לחוקה. מוטו: "המדינה, העם החוק". הארגון הוקם ביוני 1992 בשם המינהל לאבטחת אישים בכירים (אוקראינית: Управління охорони вищих посадових осіб) כיורש למינהל 9 בק.ג.ב.. בספטמבר אותה שנה הארגון קיבל את שמו הנוכחי על פי חוק שנחתם על ידי נשיא אוקראינה ליאוניד קרבצ'וק. הארגון מאבטח את: נשיא אוקראינה ובני משפחתו (באמצעות שירות הביטחון של נשיא אוקראינה, Служба безпеки Президента України); ראש ממשלת אוקראינה, שרי ממשלת אוקראינה; יו"ר בית המשפט העליון; יו"ר בית המשפט לחוקה; יו"ר הפרלמנט האוקראיני; התובע הכללי האוקראיני; ראש שירות הביטחון האוקראיני; כמו כן, מאבטח הארגון מבנים ומתקני ממשל בעלי חשיבות לאומית. שירות האבטחה הפדרלי של מקסיקו שירות האבטחה הפדרלי של רוסיה שירות הביטחון של נשיא בלארוס היחידה לאבטחת אישים השירות החשאי של ארצות הברית מדיה וקבצים בנושא שירות האבטחה הממלכתי של אוקראינה בוויקישיתוף אתר האינטרנט הרשמי של שירות האבטחה הממלכתי של אוקראינה (באוקראינית) שירות האבטחה הממלכתי של אוקראינה, ברשת החברתית פייסבוק שירות האבטחה הממלכתי של אוקראינה, סרטונים בערוץ היוטיוב ערך זה הוא קצרמר בנושא אוקראינה. אתם מוזמנים לתרום לוויקיפדיה ולהרחיב אותו.
שירות הביטחון האוקראיני

שירות הביטחון האוקראיני (אוקראינית: Служба безпеки України) הוא ארגון הביון והביטחון המרכזי באוקראינה הממונה על סיכול ריגול לאומי, הגנה על המדינה מפני ריגול, חתרנות פנימית ומלחמה בטרור ומהווה נדבך חשוב במערך המודיעין והביטחון האוקראיני. הוקם בשנת 1991 כיורשו הישיר של האגף האוקראיני של ק.ג.ב. כפוף לנשיא אוקראינה ומפוקח על ידי הפרלמנט (הראדה העליונה). ב-20 בספטמבר 1991, הראדה העליונה הניחה את ההחלטה אודות שירותי הביטחון הלאומיים של אוקראינה, ההחלטה פירקה בעצם את הקג"ב האוקראיני וב-25 במרץ 1992, הראדה חוקקה את החוק "אודות שירות הביטחון האוקראיני" ומאוחר יותר חוקים נוספים שהסדירו את פעילות הארגון כממונה על חקירת פשעים חמורים, מאבק בפשע המאורגן, מאבק בשחיתות ואבטחת סודות מדינה. מאז 1992 הייתה חלוקה ברורה בין המודיעין האזרחי שעליה הופקד שירות הביטחון האוקראיני והמודיעין הצבאי שעליה הופקד מינהל הביון הראשי במטכ"ל (GUR). עם זאת, עד 2005, בראש שירות הביטחון האוקראיני עמד איהור סמשקו, איש המודיעין הצבאי לשעבר. ב-2004 מחלקת המודיעין של הארגון אורגנה מחדש והפכה לסוכנות עצמאית בשם שירות הביון החיצוני של אוקראינה שאחראית לכל סוגי המודיעין באוקראינה. ארגון נוסף שהיה לעצמאי היה המינהל לאבטחת אישים באוקראינה (Управління державної охорони України). שירות הביטחון האוקראיני מנהל מבצעי אכיפה משותפים עם הוועדה הממלכתית לענייני לאומיות והגירה (אוקראינית: Державний комітет України у справах національностей та релігій) במאבק נגד מהגרים בלתי חוקיים. בשנת 2018 הארגון היה בין מארגני המוות המבוים של ארקדי בבצ'נקו. באפריל 2020 ולרי שייטנוב, מבכירי הארגון נעצר והואשם בריגול לטובת רוסיה. בינואר 2021 השירות דיווח כי לכד במחוז חרסון סוכן שירות הביטחון הפדרלי הרוסי ששיתף פעולה עם המשרד לביטחון המדינה של הרפובליקה העממית של דונצק במטרה לעודד מחאות נגד השלטון בקייב. על פי החוק "אודות שירות הביטחון האוקראיני" הוגדרו מטרותיו הברורות של הארגון: הגנת ריבונות המדינה, הסדר החוקתי, והערך הטריטוריאלי, הכלכלי והמדעי של אוקראינה מפני פעילויות ריגול של שירותי ביון זרים (סיכול ריגול) מתן התרעה על פשעים נגד האנושות, טרור, פשע מאורגן ושחיתות פעילות ניתוח מודיעינית בשיתוף פעולה עם ההנהגה האוקראינית הסוכנות הממלכתית לביטחון התקשורת שירות הביון החיצוני של אוקראינה שירות הביטחון הפדרלי קד"ב מדיה וקבצים בנושא שירות הביטחון האוקראיני בוויקישיתוף אתר האינטרנט הרשמי של שירות הביטחון האוקראיני (באוקראינית) שירות הביטחון האוקראיני, ברשת החברתית פייסבוק שירות הביטחון האוקראיני, ברשת החברתית אקס (טוויטר) שירות הביטחון האוקראיני, ביישום טלגרם שירות הביטחון האוקראיני, ברשת החברתית אינסטגרם שירות הביטחון האוקראיני, סרטונים בערוץ היוטיוב סוכנויות הידיעות, אוקראינה: סוכנים חמושים פשטו על נפטוגז, באתר ynet, 4 במרץ 2009
שמואל ריפמן

שמואל (שמוליק) משה ריפמן (30 באוקטובר 1949 – 30 בינואר 2017) היה ראש מועצה אזורית רמת הנגב ויושב ראש מרכז המועצות האזוריות. ריפמן נולד בבני ברק ובהיותו בן 12 נשלח על ידי הוריו כילד חוץ לקיבוץ רביבים. בשירותו הצבאי היה חייל וקצין בנח"ל מוצנח והשתחרר בדרגת רב-סרן. כיהן כראש מועצה אזורית רמת נגב משנת 1991 עד פטירתו. בשנת 1995 מונה ליושב ראש מינהלת הרשות לפיתוח הנגב, ובשנת 1996 נבחר ליושב ראש מרכז המועצות האזוריות בישראל וכיהן בתפקיד זה עד סמוך לפטירתו. במסגרת תפקידיו במועצה האזורית וברשות לפיתוח הנגב, עמד בראש החברה הכלכלית לפיתוח רמת הנגב, מי רמת הנגב והיה יושב ראש חברת "מרחצאות הנגב" ויושב ראש חברת "עמ־שב־מרכז" לפיתוחים טכנולוגיים. שימש דירקטור וחבר ההנהלה המצומצמת במפעל הפיס. המועצה האזורית רמת נגב, המתפרשת על כ־20% משטח ישראל, זכתה בראשותו עשר שנים ברציפות בפרס שר הפנים בגין ניהול מנהלי וכספי מצטיין. בין הפרויקטים שהיה קשור בקידומם נמנים עיר הבה"דים, כביש 6, מניעת הזיהום הסביבתי ברמת חובב ואחרים. ריפמן שינה גם את נוהלי העבודה במועצה. עד להיבחרו היה מקובל, שבכול קדנציה יכהן כראש מועצה תושב יישוב אחר מהמועצה. ריפמן ביטל הסכם זה. ריפמן מינה לתפקיד מהנדס המועצה את עודד ברזילי, שהיה אחד מראשי המועצה הקודמים. ברזילי החזיק בתפקיד מהנדס המועצה במשך עשרים שנה. שנים ארוכות היה חבר מפלגת העבודה, לאחר הקמת מפלגת קדימה עבר ריפמן לשורותיה ובבחירות לכנסת ה-17 מוקם במקום ה־46 ברשימת מועמדיה לכנסת. בסמוך לבחירות לכנסת ה-19 פרש ריפמן מרשימת מפלגת קדימה והביע תמיכה במפלגת ישראל ביתנו ובעומד בראשה, אביגדור ליברמן. ריפמן היה נשוי לטליה, מנהלת בית ספר, ואב לשלושה. טליה היא בתו של יהודה דרור (צ'ובה), שהיה גם הוא ראש המועצה האזורית רמת הנגב. ריפמן הובא למנוחות בבית העלמין בקיבוצו רביבים. לזכרו, הוקם "מכון ריפמן לפיתוח משותף בנגב". און ריפמן, ממייסדי 'השומר החדש', הוא בנו. צחר רותם, שריף ריפמן בדרום הפרוע, באתר הארץ, 4 במאי 2003 ביטאון המועצה, 2011
ראלף אלן

ראלף אלן (אנגלית: Ralph Allen‏; 1693 - 29 ביוני 1764) היה יזם ופילנתרופ אנגלי, שנודע בזכות הרפורמות שלו במערכת הדואר של הממלכה המאוחדת. אלן הוטבל בכנסיית סנט קולומב מייג'ור שבקורנוול ב-24 ביולי 1693. בהיותו נער עבד במשרד דואר. ב-1708 עבר לאקסטר, וב-1710 עבר להתגורר בעיר באת' שבסאמרסט, שם החל לעבוד כפקיד דואר, כאשר בגיל 19 התמנה למנהל הדואר העירוני. בגיל 27 קיבל את השליטה על חברת Cross and Bye Posts בדרום-מערב אנגליה למשך שבע שנים, לפי הסכם עם משרד הדואר הכללי של המדינה, בו התחייב לשלם למשרד הדואר סכום שנתי של 6,000 לירות שטרלינג. הוא לא הצליח להרוויח סכום כסף כלשהו בתקופה זו, אך למרות זאת החליט להמשיך בתחום וזכה להצלחה רבה. בשנים שלאחר מכן ערך רפורמה מקיפה בשירות הדואר. הוא הגיע למסקנה שנערי הדואר היו מעבירים פריטי דואר לאורך נתיב החלוקה שלהם מבלי להכריז על כך, דבר אותו ראה כגורם לאיבוד רווחים והורה להימנע ממנו. הוא תרם ליעילות השירות בכך שקבע כי אין צורך שדברי הדואר יעברו דרך לונדון. המוניטין שלו בתחום עלה, והוא החל לנהל חלקים נרחבים יותר במערכת הדואר של אנגליה, וחתם על חוזים אחת לשבע שנים עד מותו בגיל 71. ההערכה היא כי בזכות הרפורמות שלו הוא חסך למשרד הדואר הבריטי סכום של מיליון וחצי לירות שטרלינג במשך ארבעים שנים. הוא זכה לחסותו של פילדמרשל ג'ורג' וייד ב-1715, לאחר שחשף מידע אודות התקוממות יעקוביטית בקורנוול. בזכות תמיכתו הכספית של הפילדמרשל הוא היה יכול להקים את תחנות הדואר שבסופו של דבר הניבו לו הון ניכר. לאחר הגעתו לבאת' של ג'ון ווד האב ניצל אלן את העושר שצבר בזכות רפורמות הדואר לרכישת המחצבות במכרות קומב דאון ובאת'המפטון דאון ב-1726. לאחר הרכישה החלו המכרות לספק אבנים לבנייה בגדלים רבים. השוני ברמת הסיתות של האבנים היה ידוע כ"פסולת בנייה", והבניינים שנבנו מאבנים אלה - בעיקר בתקופת בית סטיוארט - נמצאים ברחבי החלקים העתיקים של באת'. מחצבי האבן באת' בעלת צבע הדבש הייחודי, ששימשו לבניית העיר הג'ורג'יאנית, הניבו לאלן הון נוסף, בזכות הצלחתו בשיווק תכונותיה של האבן. הבניין בבאת' ששימש אותו כסניף דואר הפך לבית מגורים עירוני ב-1727, לאחר שחזית ואגף צפוני הוקמו לפי תכנונו של ג'ון ווד האב. ב-1735 בקירוב הורה אלן להקים את האחוזה הפלדיאנית בפארק פריור. אלן היה בתקופה זו אדם עשיר מאוד, ונהג לארח באחוזתו משוררים, פוליטיקאים, אמנים ואישים שעמם התכתב באותה תקופה, בהם אלכסנדר פופ, תומאס גיינסבורו, ויליאם פיט האב, והנרי פילדינג. ב-1738 תרם את חומרי הבנייה ואת המימון להקמת בית החולים מינרל ווטר, ובנוסף לכך הוא הרבה לתרום צדקה לעניים ובנה קוטג'ים לפועלים שלו. ב-1742 נבחר אלן לראשות עיריית באת', ובין 1757 ל-1764 כיהן כחבר הפרלמנט הבריטי מטעם העיר.[דרוש מקור] אלן נקבר בחצר הכנסייה של הכפר קלברטון, השוכן בשולי באת'. הוא הונצח בבאת' באמצעות דרך ראלף אלן ובית הספר על שם ראלף אלן, אחד מבתי הספר התיכונים של באת'. במכללת פארק פריור, שהיא בית ספר תיכון הנמצא בבניין ששימש כמקום מגוריו, יש פנימייה הקרויה על שמו. הנרי פילדינג ביסס על אלן את דמותו של אדון אלוורת'י בספרו קורות טום ג'ונס. מדיה וקבצים בנושא ראלף אלן בוויקישיתוף ביוגרפיה באתר מוזיאון הדואר של באת' ביוגרפיה באתר מרכז ג'יין אוסטן
התנועה הסוציאליסטית הפאן-הלנית

התנועה הסוציאליסטית הפאן-הלנית (ביוונית - Πανελλήνιο Σοσιαλιστικό Κίνημα) המוכרת גם בראשי התיבות פאסוק (ΠΑΣΟΚ) היא מפלגה סוציאל-דמוקרטית יוונית. המפלגה הייתה אחת משתי המפלגות העיקריות ביוון עד 2012. ΠΑΣΟΚ הוקמה ב-3 בספטמבר 1974, לאחר נפילת החונטה הצבאית, על ידי אנדראס פפנדראו. היום נשיא המפלגה הוא ניקוס אנדרולקיס. מאז 2018 היא רצה ברשימה משותפת ביחד עם המפלגה הסוציאל-דמוקרטית קידיסו (ΚΙΔΗΣΟ). על פי הכרזת המייסד של המפלגה, מטרת פעולתה היא להביא למדינה: עצמאות לאומית, ריבונות העם, שחרור חברתי ותהליך דמוקרטי. בשנת 1981 הקימה המפלגה את הממשלה הסוציאל-דמוקרטית הראשונה בתולדות יוון, ומאז כיהנה פעמים רבות כמפלגת השלטון, או כמפלגת האופוזיציה העיקרית. בשנת 2010 הייתה בעלת רוב בפרלמנט היווני, וראש הממשלה, יורגוס פפנדראו שימש בתפקידו מטעמה. האיחוד האירופי ניסה לאלץ את הממשלה לקבל חבילת קיצוצים, אך פפנדראו ידע שזה לא יעבור והעמיד את החבילה למשאל עם. בעקבות זאת לחץ האיחוד האירופי לביטול המשאל, מה שגרם להתפטרותו של פפנדראו. החל מיוני 2012 המפלגה שוב חלק מהקואליציה בממשלה[דרושה הבהרה]. המפלגה היא חברה במפלגת העל "מפלגת הסוציאליסטים האירופאים" המאחדת את המפלגות הסוציאל-דמוקרטיות מהמדינות החברות באיחוד האירופי. כן חברה המפלגה באינטרנציונל הסוציאליסטי, ונשיא המפלגה משרת מאז שנת 2006 כנשיא האינטרנציונל. מדיה וקבצים בנושא התנועה הסוציאליסטית הפאן-הלנית בוויקישיתוף אתר האינטרנט הרשמי של התנועה הסוציאליסטית הפאן-הלנית (ביוונית) התנועה הסוציאליסטית הפאן-הלנית, באתר אנציקלופדיה בריטניקה (באנגלית) ΤοΒΗΜΑ Team, TO BHAMA, 45 χρόνια ΠαΣοΚ : Το χρονικό της ίδρυσης και η ιστορική διακήρυξη της 3ης Σεπτέμβρη, ‏3-9-2019 ערך זה הוא קצרמר בנושא מפלגות ובנושא יוון. אתם מוזמנים לתרום לוויקיפדיה ולהרחיב אותו.
א.ס. רמת השרון (כדוריד)

א.ס. SGS רָמַת הַשָּׁרוֹן היא קבוצת כדוריד ישראלית מהעיר רמת השרון המשחקת בליגת העל בכדוריד. הקבוצה הוקמה בשנת 1970 ושיחקה בליגה השנייה בישראל. בשנת 1992 קיבל אבי כחלון לידיו את הקבוצה והחל לנהל אותה. עד אז הייתה הקבוצה חובבנית ובה התאמנו שחקני עבר. בשנת 1995 התקבלה החלטה להפוך את הקבוצה לקבוצה יותר מקצוענית והוחלט לשלב את השחקנים הצעירים אשר גדלו במחלקת הנוער בקבוצה הבוגרת. בסיום עונת 1999/2000 עלתה הקבוצה לראשונה לליגה הבכירה לאחר שנים בהן שיחקה בליגה הלאומית. הקבוצה משחקת בצבעים כחול-לבן, והאולם הביתי הוא אולם אורנים, אשר נמצא בשכונת מורשה בעיר. בעונת 2018/2019 הגיעה לגמר גביע איגוד השופטים ואף זכתה בגביע הראשון בתולדותיה. בעונת 2023/2024 זכתה הקובצה לראשונה בתולדותיה גם בגביע המדינה מול הפועל ראשון לציון וגם באליפות המדינה מול מכבי ראשון לציון. הזכייה בגביע איגוד השופטים בעונת 23/24 הייתה לאחר ניצחון על קבוצת הפועל ראשון לציון. קבוצת הבוגרים היא חלק קבוע בחלק העליון של הטבלה ובעונת 23/24 סיימה במקום הראשון בעונה הסדירה. בעונת 22/23 הודחה הקבוצה בחצי גמר הפלייאוף ואילו בעונת 21/22 הגיע לגמר גביע המדינה בה הפסידה להפועל אשדוד ובסיום העונה הפסידה במשחק מספר 4 לאותה הפועל אשדוד אשר זכתה באליפות. במועדון קיימת מחלקת נוער המנוהלת על ידי ראובן יוספולסקי ונחשבת למחלקה הגדולה בארץ, המחלקה מונה כ-550 שחקנים/יות בקבוצות גילאים שונים. את בית הספר לכדוריד מרכז נאור רביע . בקבוצת הגיל הרך פועלת קבוצת ילדים בגילאי 5–6 שנים. עבור תלמידי כיתות ב'-ה' בנים האימונים נערכים בבתי הספר שבהם לומדים התלמידים. למחלקה מרכז מצוינות לגילאי ז-ח ,שחקני ושחקניות המחלקה מקבלים העשרה גופנית ומעטפת מקצועית הכוללת לימודי תזונה,הרצאות השראה,מאמני כושר גופני,מאמני שוערים ועוד.בחטיבת הביניים קלמן מתקיימת כיתה ספורט ממוינת לכדוריד . קבוצות הצחלקה נחשבות לטובות בארץ ובעונת 2023-2024 זכתה קבוצת הנוער באליפות המדינה ובגביע המדינה. כ-50 שחקנים מהאגודה נמנים עם נבחרות ישראל השונות. גביע המדינה זכייה (1): 2023/2024 סגנות(1): 2021/2022 גביע איגוד השופטים: זכייה (3): 2018/2019, 2019/2020, 2023/2024 סגנות (3): 2015/2016, 2016/2017, 2024/2025 אליפות המדינה זכייה (1): 2023/2024 חן פומרנץ שיר טוראל עידו טוראל בוריס וקסמן דניאל שקלים. דניאל צרפתי. יהב שמיר. רם טורניץ . בן ליברטי . עמית מוטולה . אדיר כהן . יוסי אפו .
הירשברג

האם התכוונתם ל... הירשברג - שמה הגרמני של העיר ילניה גורה בפולין. שם משפחה ממקור גרמני אישים אברהם שמואל הירשברג – תעשיין, סוחר, היסטוריון ונוסע, מחבר ספרי עיון אשר הירשברג – היה ממונה על עידוד הסרט הישראלי חיים זאב הירשברג – רב, היסטוריון ומזרחן, חוקר יהדות צפון אפריקה יהודה הירשברג – דוקטור לכימיה, ממייסדי מכון ויצמן יהואש הירשברג – פרופסור אמריטוס למוזיקולוגיה מהאוניברסיטה העברית בירושלים יצחק הירשברג – פדגוג, מתרגם, מייסד ומנהל בית הספר לאמנויות רננים ישראל הירשברג – צייר ומורה, מייסד בית ספר לאמנות חזותית בישראל
אשר הירשברג

אשר הירשברג (1921–2002), היה הממונה על עידוד הסרט הישראלי במשרד המסחר והתעשייה משנת 1955 עד 1969. מ-1949, ועד המחצית הראשונה של שנות ה-60 היה הירשברג הממונה על יחסי החוץ של משרד האספקה ולאחר מכן דובר משרד המסחר והתעשייה. ב-1955, הוא מונה לרשות לביצוע החוק לעידוד הסרט הישראלי. יחד עמו מונה לרשות גם דוד תשר - מנהל מנהל ההסברה. כחברי ועדת הביצוע התמנו י. דוידזון - יושב ראש התאחדות בעלי בתי הקולנוע וא. נבון מחברת סרטי גבע. בד בבד, המשיך הירשברג במילוי תפקידו כדובר משרד המסחר והתעשייה. בתפקידו קבע הירשברג אילו סרטים יזכו בתואר "סרט ישראלי" וממילא יקבלו הלוואות והחזרי מס על מכירת כרטיסים בקופות. מי שהפיקו סרטים שלא אושרו על ידיו לא יכלו לשרוד כלכלית. בנימוקיו לאישור או דחיית סרט מוצע התחשב גם במניעים ציוניים ומוסריים, וסרט שלא עמד בדרישותיו המחמירות נדחה. בין השאר עודד בראשית דרכם את מנחם גולן וג'אד נאמן, וקידם סרטי קולנוע זרים שהופקו בישראל. בין תפקידיו, עמד גם בראשה של המועצה לביקורת סרטים והיה ממונה על פקחים שסיירו בבתי הקולנוע ופיקחו על הקרנת יומני החדשות בשלמותם. בראשית שנות החמישים של המאה ה-20, בתקופת הצנע, היה הירשברג דובר משרדו של שר הקיצוב, דב יוסף ושימש כ"מפקח על המזונות", אשר חינך את האזרחים כיצד לחסוך ולהסתפק במועט, בעזרתה של אשתו, השדרנית תחיה בת-אורן. אשר הירשברג הוא אביה של הזמרת אסתר שמיר. דוד שליט, ‏אשר על הקולנוע, באתר גלובס, 3 באוקטובר 2002 חסל את השוק השחור!, באתר ynet, 18 במרץ 2008 מפקד 48' - ה' באייר שלי: תחיה בת-אורן(הקישור אינו פעיל), באתר מוטק'ה, 13 במרץ 2008 נתן גרוס, סיכומים וסיכויים של הסרט הישראלי: דו-שיח עם אשר הירשברג, על המשמר, 14 בספטמבר 1966 יהושע שגיא, מדוע לא מתפתחת תעשית סרטים בישראל: יש לטפח צוות מקומי - ויותר אמון למפיקים, הַבֹּקֶר, 5 בינואר 1961 מחיר התירס בתל אביב, מעריב, 26 באוגוסט 1949 דוד תשר, באתר משרד החוץ בתי הקולנע יחוייבו להציג יומני הארץ, הארץ, 4 באפריל 1955 שערים ושווקים, מעריב, 24 בפברואר 1964 נירית אנדרמן, עכבר העיר אונליין, מדוע נאסר להקרנה הסרט הראשון שכולו ישראלי, באתר הארץ, 29 במרץ 2010 מפקד 48' - ה' באייר שלי: תחיה בת-אורן, באתר מוטק'ה, 13 במרץ 2008 ערך זה הוא קצרמר בנושא ישראלים. אתם מוזמנים לתרום לוויקיפדיה ולהרחיב אותו.